Abend-Gottsdeenst in Ihlowerfehn, 17. Sönndag na Trinitatis 
27. September 2026
Predigt to Matthäus 15, 21 - 28, Prädikant Thees Becker 

„Gnaad wees mit Jo un de Free van Gott, uns Vader, un van de Heer Jesus Christus!“ Amen.

„Ordnung ist das halbe Leben“, so klingt en olle düütske Seggwies. Freei överdragen kann een woll seggen: „Alls in d‘ Rieg to hebben, dat is dat halve Leven.“
Dat alls up Stee is un dat dat klare Strukturen geven deit, dat is faken van Bedüden, leve Gemeen.
Wat een wennt is, dat gifft Gewissheid un Sekerheid. Alls is mooi in Schuuvladen riegt, alls hett so sien fast Stee. Dat kann en Ding wesen, dat ik in mien Olldag bruken doo, of en Ritual, dat mi dör de Dag geleidt.
Man Minsken hebbt de Angewohnheid, dat se anner Minsken ok na disse Schuuvladen beoordeelt un in hör Kopp de Lüü so insorteert. Ik mark of un an ok, dat ik dat sülvst doo – ohn daar nipp un nau Acht up to geven.
Daarbi blifft denn elk un een in sien egen Rebeet un Olldag.
En tofällig Tosamenkomen mit Minsken, de villicht buten van mien Levensümfeld, dat ik wennt bün, staht, of en besünner Beleevnis, dat mi in Drifft un togangkomen lett, – to ‘n Bispööl, as dat Umhoogklautern an en steil Bargwand – all disse Momenten geböhrt blot selten.
Denn waar een de Olldag un dat Rebeet, dat een wennt is, verlett, daar geiht een över Grenzen weg. Un dat fördert herut!
Wenn sükse Momenten aver passeert, denn sünd dat Ogenblicken, de een Anregens gifft un uns to ‘t Nadenken nöögt…över de Gewissheiden un de Schuuvladen in de Kopp.

Dat Beleven van en Grenz tüsken Minsken, umdat se nich to en bestimmt Koppel van Minsken höört, is ok de Laag un dat Thema van uns Predigttext vandaag. Daarin wordt de Minsken in hör Gloov, man ok in de Gewissheiden van hör Leven herutfördert.
So höört un leest wi bi dat Evangelium na Matthäus in dat fievteihnde Kapitel disse Woorden:
„21 Un Jesus gung van daar weg un truck sük in de Kuntreien van Tyrus un Sidon torügg;
22 un dat geböhrde, dat een Froo ut disse Kuntrei Kanaan bi hum keem un bölkde: ‚Verbarm di över mi, Heer, du Söhn van David! Mien Dochter steiht ünner de Dwang van en lelk Geist.‘
23 Man Jesus geev hör kien Woord as Antwoord. Do kemen sien Jüngers daarbi un meenden: ‚Nu stell hör doch tofree! Denn se bölkt doch blot achter uns an.‘
24 Man Jesus see: ‚Ik bün blot stüürt, dat ik achter de verloren Schapen van Israel anloop.‘
25 Man do keem de Froo al, full vör hum up de Knejen un reep: ‚Heer, help mi doch!‘
26 Man Jesus see: ‚Dat is nich up Stee, dat een dat Brood van de Kinner ofnimmt un dat denn de Hunnen vörsmitt.‘
27 Man do geev de Froo to Antwoord: ‚Dat stimmt, Heer; man de Hunnen kriegt doch hör Deel un freet de Kröömkes, de van d‘ Tafel van de Heer offallt.‘
28 Do see Jesus to hör: ‚Froo, dien Gloov is groot. Wat du wullt, dat schall geböhren.‘ Un hör Dochter wurr in desülvige Stünn wedder beter.“

Disse Text in ‘t Geheel maakt een dadelk nadenkelk – Ja, de Toon van disse Szeen is unangenehm. De Szeen moodt de Lesers ok vööl to: Jesus benimmt sük raar. En Froo as Moder bölkt vertwiefelt. En Striedgespreek kummt in d‘ Gang un uplest steiht en sünnerbaar Vergliek van Kinner, Schapen un Hunnen. Dat maakt enigermaten unseker!
De Vörfall tüsken de Froo un Jesus geböhrt an en Vertreck, de dotieds van de Israeliten för wiedof, ja haast för en Grenz hollen wurr. Denn hier weren Minsken, de meestens nich na de jöödsk Gloov leevden. Blot verenkelt leevden daar Jöden.
Jesus van Nazareth is in en Gesellskupp upwussen, in de dat heel van Bedüden weer, dat dat klare Strukturen un ok Traditionen geven deit. Elk un een harr daar sien of hör fast Stee. Un dat geev to de Tied ok gode Grünnen, waarum een sük van anner Lüü, de nich to mi höörden, ofgrenzde. Römers, Lüü ut Kanaan, de Greken weren all anners, umdat se en anner Histoorje harren un ok anner Götter anbeedden.
Waarum schall Jesus also tolüstern, wenn disse Froo na hum röppt? Waarum schall he hör helpen? Se höört nich to sien Volk un se beedt ok seker anner Götter an.
De Froo ut Kanaan röppt heel krass, se lett lastig un ok driest mit hör Maneer.
„Verbarm di över mi, Heer, du Söhn van David!
Mien Dochter steiht ünner de Dwang van en lelk Geist.“
Hör Woorden sünd sünnerlik!
De Froo nöömt Jesus as „Söhn van David“ – dat is en besünnere Titel, de Jesus as Messias, also as de Redder van Israel kennmarkt. Dat is de hele Hoop un Begehr, de in disse Naam insteckt.
Man waarum un waarher de Froo de Naam kennen un Jesus as Söhn van David utmaken deit, dat kann een nich ut de Text entnehmen.
Un wat deit Jesus nu? 
„Man Jesus geev hör kien Woord as Antwoord.“, so steiht dat in uns Predigttext. Jesus minnacht de Froo.
He geiht up hör nich in. Denn he is nich in sien Rebeet.
He is en Mann, de heel un dall in de Örnungen un Strukturen van sien Volk inspunnen is.
He wiest hör kien Tokehren, kien Mitgeföhl.
Dat kann ik haast nich uthollen un maakt mi düchtig unseker! Dat is doch nich Jesus, de een verwachten deit – Jesus mag doch alltied geern hölpen, he is grundgood un vull van Minskenleevde. Dat kummt mien Gedankenschuuvlaa nu nich topass.
In ‘t Midden van Jesus sien Swiegen kriddelt de Jüngers nu aver: „Nu stell hör doch tofree! Denn se bölkt doch blot achter uns an.“
Man Jesus blifft streng – to de Jüngers seggt he blot:
„Ik bün blot stüürt, dat ik achter de verloren Schapen van Israel anloop.“
Dat jaagt een doch en Schrick in! So kennt wi Jesus nich. Tolüstern will he nich un helpen will he heel un dall ok nich. Bovendeem maakt he nu noch de Vergliek van Minsken, de Hülp un Mitgeföhl bruukt, mit slichten Deerten up de Weid. Wat för en Ansinnen – of nich?
Seker, vandaag kennt wi dat Bild ut de Bibel, dat achter disse Vergliek sitt: De gode Heerder mit sien Schapen.
Man liekers blifft Jesus sien Oflehnen bestahn. Alls hett klare Strukturen un ok Traditionen. Elk un een hett daar sien of hör fast Stee.
Un disse Froo is kien Deel van dat Huus Israel – de Utspraak is ut! Jesus treckt en scharp Grenz.

Na disse Denken blifft Jesus wiss kunsequent. Man doo ik mi in de Laag van de Froo versetten, denn klingt hör Ropen so, as weer Jesus hör leste Hoop. Denn se seggt:
„Mien Dochter steiht ünner de Dwang van en lelk Geist.“
In de Vörstellen van de Antike weren quade Geister an ‘t Warken, wenn Minsken krank weren un to lieden harren.
Umdat seker vööl al probeert wurr, markt een gau, wo voöl Vertwiefeln ok in dat Ropen van de Froo ut Kanaan steckt. Besünners in de Moment, do se vör Jesus up de Knejen fallt un röppt: „Heer, help mi doch!“
In all hör Ohnmacht geiht se över en Grenz weg – de Grenz, mit de se dat Elend van hör Dochter bit nu noch dörstahn hett.
Daarmit is de Froo mi nahder as all anner Minsken, de wi in de Wunnergeschicht to kennen kriegt. Denn ik bün mi seker, wenn ik in disse Situation komen dee, denn dee ik ok nich eenfach so in de Eck sitten blieven. Nee, ik dee ok alls versöken, dat dat de Minsk, de mi wat bedüden deit un de ik leevhebb, in Tokummst wedder beter geiht.
Man de Froo ut Kanaan is mi ok noch ut en anner Grund nahder, wenn ik mi dat klaar maak, an welke Stee ik in disse Geschicht egentlik stah.
Denn as en Minsk, de in Middeleuropa up d‘ Welt komen is, höör ik egentlik ok nich to dat Huus Israel. So gellt ok för mi: Jesus sien Warken, um as Heiland Free un Redden to brengen, is so nich för mi docht. Ik stah buten vör, bün utsloten, umdat ik nich in disse Struktur un Örnung passen doo. Dat Geföhl maakt mi benaut!
Seker, dat alls up Stee is un dat dat klare Strukturen geven deit, dat is faken van Bedüden. Un wat een wennt is, dat gifft Gewissheid un Sekerheid. Alls is mooi in Schuuvladen riegt, alls hett so sien fast Stee.
Man waar mehr as een Aart, Schuuvladen to denken, upnanner raakt, daar gifft dat faken ok Stried. Denn daar düüdt dat ok up Grenzen, de een utnannertreckt.
Wi Minsken hebbt geern de Drang, ok Minsken ut uns Gesellskupp in uns Denken van Schuuvladen intoriegen: Mannlüü; Froolüü; riek; bedelarm; kunservativ; feministsk; linksliberal; ökoloogsk; en Plattdüütske woll, man egentlik ok nich; en Oostfrees; en Düütsker; en Minsk mit Migrationsgeschicht.
Elk un een hett daar sien of hör fast Stee un blifft so in sien of hör Rebeet, in sien of hör Olldag. Man mit dit Sorteren stööt Minsken alltied wedder an Grenzen.

Dat sücht een nett mit dat Problem van uns Predigttext.
Stah ik up de Sied van de Froo ut Kanaan, denn stah ik buten vör, ok wenn ik dat nich much.
Un denn kummt de Wunsk in mi up: Ok ik much en Deel van dat Heil dör Jesus sien Warken hebben.
Dat is en groot Geschenk, dat uns dör de Dööp up Jesus Christus de Döör opendaan is un wi ok Andeel van Jesus sien Warken hebben dröfft – över de scharp Grenz word weggahn. Dör hum sünd wi all mitnanner eens, nettgliek wat un well wi sünd. So schrifft dat de Apostel Paulus an de Gemenen in Galatien un so hebbt ok wi dat in de Lesen vörhen to hören kriegt.
Man bit nu her is Jesus sien Positioon in disse Fraag noch nich mit de van Paulus övereen.
Uns Predigttext is ja ok nich to Enn gahn.
Denn mit de scharp Grenz van Jesus gifft sük de Froo ut Kanaan nich tofree. Nee, se geiht mit hum in en Stried, in en Aard theoloogsk Utspraak. Jesus blifft streng, noch eenmaal treckt he de scharp Grenz un maalt en Bild van Kinner, de een nich dat Brood ofnehmen dröff, um dat de Hunnen vörtosmieten. Disse Deertenvergliek dör Jesus klingt heel leep un haast na en Beschimpen.
Dat is nu beindruckend, wo de Froo ut Kanaan sük good bewoorden kann. Se geiht tegen Jesus sien Worden an un seggt:
„Dat stimmt, Heer; man de Hunnen kriegt doch hör Deel un freet de Kröömkes, de van d‘ Tafel van de Heer offallt.“
De Froo ut Kanaan stimmt Jesus woll to un acht up de Unnerscheed, de tüsken de Minsken van dat Huus Israel un anner Minsken is. Man liekers denkt se, dat ok se as en Persoon ut Kanaan daar en Deel van hebben kann: Denn se düddt de Deertenvergliek in Jesus sien Woorden um. De Hunnen wordt daarbi in en Verhältnis to de Heren sett.
Dat is beindruckend, denn mit dit Bild un Verhältnis wiest se Jesus hör fast Gewissheid, dat Jesus sien Segen un Kraft so groot is, dat dat för de Kinner van dat Huus Israel un bito ok för de Minsken ut anner Nationen langt.
Dit grote Vertroen raakt Jesus an un brengt sien Denken dörnanner. So gifft dat en Wessel in sien Sekerheiden un Schuuvladen. Uplest betert sük sogaar de Tostand van de Dochter van de Froo ut Kanaan. Jesus geiht daarmit över de scharp Grenz, de he sülvst in sien Gedanken trucken hett, weg.

Dit Överweggahn van en Grenz dör Jesus deit en Blick up Sekerheiden up, de een herutfördern un Minsken to nejen Insichten brengen kann, leve Gemeen.
Mi is dat klaar, dat sük dat nu hier licht anhöört, man daar egentlik en Herutfördern achter steiht, de dat nich so licht maakt, över de egen Sekerheiden un Schuuvladen in sien of hör Gedanken neei natodenken. Denn för de een of anner gifft dat seker ok Grünnen.
Man liekers glööv ik, dat wi as Christenminsken daar ok van profiteren köönt, wenn wi uns de Tied nehmt un daarbi över de Aard, Minsken un Saken in uns Gedankenschuuvladen intoörnen, villicht wegkoomt. Dör neje Ideen, mit de sük Minsken inbrengen köönt, umdat se weet, dat se as Minsken un ok hör Ideen open upnohmen word.
Ik weet, dat Nadenken över uns egen Schuuvladen bruukt Tied, Vertrauen un Mood. Man dit Vertrauen un disse Mood wünsk ik uns all för de token Week un Tied.

„Un de Free van Gott, de hoger is as all Vernunft, bewahr Jo Harten un Sinnen in Christus Jesus.“ Amen.

